आहा गोल्डकप : आर्मीलाई हराउँदै मनाङ फाइनलमा
आहा रारा गोल्डकप फुटबलको फाइनलमा मनाङ मर्स्यांदी र पुलिस फेरि एकपल्ट भिड्‍ने भएका छन् । पोखरा रंगशालामा बिहीबार आर्मीलाई ३–२ ले हराएपछि मनाङले १८ औं संस्करणमा पुलिससँग फाइनल भेट पक्का गरेको हो ।
पोखरा — आहा रारा गोल्डकप फुटबलको फाइनलमा मनाङ मर्स्यांदी र पुलिस फेरि एकपल्ट भिड्‍ने भएका छन् । पोखरा रंगशालामा बिहीबार आर्मीलाई ३–२ ले हराएपछि मनाङले १८ औं संस्करणमा पुलिससँग फाइनल भेट पक्का गरेको हो ।निकै प्रतिस्पर्धात्मक खेलमा मनाङले सुरुवातमै अग्रता लियो । मनाङका लागि खेलको चौंथो मिनेटमै विदेशी खेलाडी फ्लोरेन्टले गोल गरे । खेलको २९ औं मिनेटमा विमल रानाले गोल गर्दै मनाङलाई २–० को अग्रता दिलाए । आर्मीका लागि कप्तान भरत खवासले पहिलो गोल गरे । खेलको ४२ औं मिनेटमा उनले गोल गर्दै अन्तर घटाए । दोस्रो हाफमा आर्मीले निकै सुधारिएको खेल्यो । यद्यपि, अन्जन विष्टले मनाङका लागि गोल गरे । खेलको ८१ औं मिनेटमा उनको गोलले ३–१ ले फराकिलो अन्तर बनायो । अग्रता धेरै भने बेर टिक्‍न सकेन । ८३ औं मिनेट मै आर्मीका दीपकुमार लामाले गोल गरेर अन्तर कम गरे । त्यसपछिका आर्मीका प्रयास सफल हुन सकेनन् । मनाङका फ्लोरेन्ट म्यान अफ द म्याच घोषित हुँदै ५ हजार रुपैयाँ पाए । यसअघि बुधबार भएको पहिलो सेमिफाइनलमा नेपाल पुलिस क्लबले साविक विजेता थ्रीस्टारलाई पराजित गर्दै फाइनलमा स्थान बनाएको छ । सहारा क्लबले ०५८ मा गरेको क्याराभान गोल्डकप सहित मनाङ ११औं पल्ट र पुलिस १० औंपल्ट फाइनल प्रवेश गरेका छन् । क्याराभान गोल्डकपमा पुलिसले मनाङलाई २–१ ले हराएको थियो । आहा रारामा भने यी दुई टिम दुईपल्ट फाइनलमा भिडेका छन् । दुवैपल्ट मनाङले जितेको छ । आहा रारामा दुवै टिमले ५/५ पल्ट उपाधि जितेका छन् । फाइनल शनिबार हुनेछ ।